**Rugăciune**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Spuse scrise-n sentimente,

Slovă de-obiceiuri roasă,

Nu-s vechimi de pergamente

Într-o vreme luminoasă.

Mărunțelele cuvinte

Molcăluțe-n cerul gurii

Cad din minte, cad în minte

Fără toga-nvățăturii.

Străbătând prin dans de horă

Timpi sihaștri și canonici

Vor pieri-n pornit de oră

Și n-or mai ajunge-n cronici.

Nu vor spune teoreme,

Nici versetele bigote,

Nu vor aduna poeme

Cu ținute patriote.

Ci vor fi simplă voroavă

Prea banală, prea comună

Neajungând nici cât o snoavă,

Nu sfințenie de cunună.

Vorbe fără dram de stele,

De arome și petale

Pronunțate fără jele,

Dar dorindu-se de jale.

Fără fulger, fără piatră,

Fără fulgi, fără de ploaie -

Sunete de lângă vatră

Frământate în copaie.

Cum le pronunțau bătrânii

Fără zare de cultură

Doar în gesturile mâinii

Turnând aburul din gură.

Le-am luat azi discordanța

Strașnic de necultivată

Și le-am netezit cum zdreanța

Vreun calic timid și-o-ndreaptă.

Spuneam moale-n istovire

Fără pic de elocvență

Ca un foc în licărire,

Dar cu flacăra-n absență.

Tescuiam dureri de plângeri

Care mă dureau uscate

Că plângeau în ceruri îngeri

Pe vorbirile-mi stricate.

Fără zbucium, fără unde

Cum mi-aș spune-o mie... mie...

Și-aud: „Fiule, de unde

Ai atâta poezie?!”

Victor Bragagiu